text: La música i la poesia de Jansky, al Sona 9
  07 maig 2021 19:11
  El projecte sonor i líric de Jaume Reus i Laia Martínez s'ha classificat per a les semifinals del concurs de maquetes
  Pau Riutort | 11 juliol 2011
  Laia Martínez aporta les lletres d'aquest nou projecte.
  Jansky és un projecte musical que sorgeix com a resultat de la unió entre el músic Jaume Reus i la poetessa Laia Martínez, que acaben de classificar-se per a les semifinals del concurs de maquetes Sona 9. El grup sorgeix després que Martínez guanyàs el premi d'Art Jove de Poesia d'enguany i l'organització li donàs l'oportunitat de presentar les seves peces acompanyades per un músic. Jaume i Lai, però, ja feia gairebé un any i mig que experimentaven amb aquest projecte.
  La coincidència d'interessos i la curiositat que tots dos comparteixen han fet possible que la idea es converteixi en un projecte musical per si mateix. Jaume Reus, membre també del grup Cranc Pelut, defineix la música de Janksy com a "electrònica orgànica", perquè, tot i contenir elements sintètics, aquests "es complementen amb el so analògic" d'altres instruments. El projecte també permet a Jaume Reus de mostrar les seves inquietdus personals i, sobretot, de producció, que s'intenten adaptar de la millor manera a la lírica de Laia Martínez.
  El duet va fer ple el cap de setmana passat. El dissabte tocaren a Lloseta, durant la celebració de la festa reivindicativa de Televisió de Mallorca, i ahir presentaren el videoclip al bar el Pinzell, de Palma. Tenen moltes ganes de presentar les seves cançons en directe, i per això tenen la il·lusió de classificar-se per a la final de Sona 9, que els permetrà dur la seva música a diferents escenaris del Principat. El jurat d'aquest concurs, vinculat a Enderrock, ha seleccionat 18 grups entre les prop de 200 maquetes presentades. Són Acousters, Alls Nous Piquen, Anamanzana, Boogie Dreams, Born 54, Bremen, Cotó Fluix, Els Catarres, Llumia, Mar Abella, Mari Popins, Mixumeig, Nyandu, Sense Sal, The Mamzelles, The Missing Leech i Ual·la. Quatre dels nous futurs finalistes s'escolliran per votació popular. Si voleu votar per Jansky, ho podeu fer fins al 20 de juliol.